ปฏิรูปบริจาคเงินผ่านมือถือ 5 แบงก์นำร่องเริ่มใช้เดือนก.ค.
ธปท. ธนาคารพาณิชย์ จับมือกรมสรรพากร รับบริจาคเงินผ่านโมบายแบงก์กิ้ง ลดการใช้เงินสดและลดการใช้เอกสารยื่นขอสิทธิลดหย่อนภาษี
24 ก.ค. 2561

ธปท. ธนาคารพาณิชย์ จับมือกรมสรรพากร รับบริจาคเงินผ่านโมบายแบงก์กิ้ง ลดการใช้เงินสดและลดการใช้เอกสารยื่นขอสิทธิลดหย่อนภาษี
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.ร่วมมือระหว่างสถาบันการเงิน บริษัท เนชั่นแนล ไอทีเอ็มเอ๊กซ์ กรมสรรพากรจัดทำโครงการการพัฒนาระบบบริจาคอิเล็กทรอนิกส์ (อี-โดเนชั่น) เพื่ออำนวยความสะดวกในการบริจาคเงินและได้รับการลดหย่อนภาษีได้อย่าง ถูกต้อง โปร่งใส และรวดเร็ว สำหรับ การบริจาคให้แก่หน่วยรับบริจาคตามเกณฑ์ของกรมสรรพากร เช่น วัด โรงพยาบาล สถานศึกษา และองค์กรสาธารณกุศลอื่นๆ โดยสามารถบริจาคผ่านโมบายแบงก์กิ้งของธนาคารที่ร่วมโครงการ ซึ่งในเดือน ก.ค. 2561 โดยมี 5 ธนาคารที่พร้อมให้บริการอย่างเต็มรูปแบบ คือ ธนาคารกรุงเทพ ธนาคารกรุงไทย ธนาคารไทยพาณิชย์ ธนาคารทีเอ็มบี และธนาคารออมสิน นอกจากนี้ในช่วงไตรมาส 4 ปีนี้ จะมีอีก 5 ธนาคาร ที่ทยอยเปิดให้บริการคือ ธนาคารกสิกรไทย ธนาคารกรุงศรีอยุธยา ธนาคาร ธนชาต ธนาคารมิซูโฮ และธนาคารแลนด์ แอนด์ เฮ้าส์
นายเอกนิติ นิติทัณฑ์ประภาศ อธิบดีกรมสรรพากร กล่าวว่า การพัฒนาระบบบริจาคอิเล็กทรอนิกส์เพราะเห็นปัญหาในเรื่องการใช้สิทธิภาษี ต้องรวบรวมเอกสารมากมายใบอนุโมทนามาช้าไม่ทันการยื่นภาษี รวมทั้งกรมสรรพากรต้องมีกระบวนการจัดเก็บเอกสารและกระบวนการตรวจสอบที่รัดกุม การใช้อี-โดเนชั่นจึงช่วยลดปัญหาดังกล่าวได้ทันที
นายปรีดี ดาวฉาย ประธานสมาคมธนาคารไทย กล่าวยืนยันว่า ระบบ พร้อมเพย์มีความพร้อมมากมีธุรกรรมสูงสุดกว่า 4 ล้านรายการ/วินาที ซึ่งโครงสร้างพื้นฐานมีความพร้อมต่อยอดมายังการให้บริการอี-โดเนชั่น และจะขยายไปสู่บริการอื่นต่อไป
นายผยง ศรีวณิช กรรมการผู้จัดการใหญ่ธนาคารกรุงไทย กล่าวว่า ธนาคารได้ให้บริการอี-โดเนชั่น "กรุงไทย เติมบุญ" โดยสามารถบริจาคเงินผ่านโมบายแอพพลิเคชั่นจากทุกธนาคาร พร้อมส่งข้อมูลการบริจาคให้กรมสรรพากร สำหรับการลดหย่อนภาษี โดยปัจจุบันมี "กรุงไทย เติมบุญ" กว่า 4,200 แห่งทั่วประเทศ โดยตั้งเป้าหมายทั้งหมดไว้ 1 หมื่นแห่ง ภายในสิ้นปีนี้ สำหรับผู้ที่บริจาคเงินผ่าน KTB Netbank จะได้รับใบอนุโมทนาบุญอิเล็กทรอนิกส์ทางอีเมลทันที
นายปิติ ตัณฑเกษม ประธาน เจ้าหน้าที่บริหารธนาคารทหารไทย (ทีเอ็มบี) กล่าวว่า ธนาคารจัดทำเว็บไซต์ "ปันบุญ" เป็นช่องทางใหม่สำหรับ ผู้ต้องการบริจาคให้กับองค์กรสาธารณกุศลต่างๆ สามารถบริจาคเงินผ่านโมบายแบงก์กิ้งสแกนคิวอาร์โค้ด โดยตั้งเป้าหมายเชิญชวนองค์กรสาธารณกุศลเข้าร่วมในโครงการกว่า 200 องค์กร ภายในปีนี้
บรรยายใต้ภาพ  - บริจาคเงินดิจิทัล : ธนาคารแห่งประเทศไทย (ธปท.) กระทรวงสาธารณสุข กรมสรรพากร และสมาคมธนาคารไทย ร่วมผลักดันโครงการ การพัฒนาระบบบริจาคอิเล็กทรอนิกส์ (e-Donation) ซึ่งสามารถนำไปลดหย่อนภาษีได้โดยไม่ต้องส่งหลักฐานการบริจาคประกอบการพิจารณาคืนเงินภาษี โดยในเดือน ก.ค.มี 5 ธนาคารที่พร้อมให้บริการ คือ ธนาคารกรุงเทพ ธนาคารกรุงไทย ธนาคารไทยพาณิชย์ ธนาคารทีเอ็มบี และธนาคารออมสิน